বুরহান ওয়ানি
বুরহান ওয়ানি ( ১৯ সেপ্টেম্বর, ১৯৯৪ খ্রি.–৮ জুলাই, ২০১৬ খ্রি.) হিজবুল মুজাহিদিন নামে একটি কাশ্মিরি স্বাধীনতাকামী বিচ্ছিন্নতাবাদী দলের একজন কমাণ্ডার ছিলেন। তিনি স্থানীয় কাশ্মীরি জনগণের মাঝে একজন জনপ্রিয় ব্যক্তিত্বে পরিণত হয়েছিলেন। এটি প্রাথমিকভাবে একটি শক্তিশালী সোশ্যাল মিডিয়া উপস্থিতির মাধ্যমে সম্ভব হয় এবং জম্মু ও কাশ্মীরের বিদ্রোহকে একটি যুব-ভিত্তিক আন্দোলনে পরিণত করার ক্ষেত্রে তিনি যথেষ্ট ভূমিকা পালন করেছিলেন। ওয়ানি একজন স্বাধীনতাকামী নেতা ছিলেন এবং তার ব্যক্তিগত প্রচেষ্টার মাধ্যমে অসংখ্য পদাতিক সৈন্য তার দলে নিয়োগ করেছিলেন বলে জানা গেছে। একজন জনপ্রিয় যোদ্ধা হিসেবে ওয়ানিকে ভারতীয় নিরাপত্তা বাহিনী ব্যাপক অভিযান পরিচালনা করে। তিনি জম্মু ও কাশ্মীরের অনন্তনাগ জেলার একটি প্রত্যন্ত গ্রামে অবস্থান নিয়েছিলেন এবং পরবর্তীকালে ২০১৬ সালের ৮ জুলাই ভারতীয় বাহিনীর সাথে গুলি বিনিময়ের সময় নিহত হন। ওয়ানির হত্যাকাণ্ড সমগ্র কাশ্মীর উপত্যকা জুড়ে ব্যাপক বিক্ষোভের জন্ম দেয় যা ২০১০ সালে সৃষ্ট অশান্তির পর এই অঞ্চলে সবচেয়ে ভয়ানক অশান্তি হয়ে ওঠে। ফলস্বরূপ, ভারত-শাসিত কাশ্মীরে টানা ৫৩ দিনের কার্ফিউ জারি ছিল, যা ২০১৬ সালের ৩১শে আগস্ট পুরোপুরি তুলে নেওয়া হয়। ওয়ানিকে হত্যা করার পর গোটা উপত্যকা জুড়ে বিক্ষোভে ৯৬ জনেরও বেশি কাশ্মিরি নিহত হন সেই সাথে ১৫,০০০ বেসামরিক এবং ৪,০০০ ভারতীয় নিরাপত্তা কর্মী আহত হয়।